DA-veteraan Kopane bedankPatricia Kopane. (Foto: Twitter) Veteraanpolitikus Patricia Kopane het as DA-lid bedank, een van verskeie hoëprofielbedankings in die party die afgelope ruk, en gaan ActionSA nou nader om by dié party aan te sluit. Luidens ŉ verklaring van Kopane het sy haar besluit om te bedank met ŉ “swaar hart” geneem, maar doen sy dit ook “sonder spyt en met ŉ skoon gewete”. Sy sê haar besluit in 2003 om by politiek betrokke te raak was nie omdat sy ŉ politieke party wou dien nie, maar ná ŉ leeftyd in die gesondheidsektor om die mense van die land te dien. Kopane se loopbaan in die DA strek oor sowat 20 jaar. Sy het in 2020 as Vrystaatse DA-leier die tuig neergelê en aangedui dat sy haar nie vir nog ŉ termyn verkiesbaar gaan stel nie. Sy het destyds gesê haar besluit om ná agt jaar nie meer die party in die provinsie te lei nie, het ŉ lang aanloop gehad en sy het steeds as partylid en LP aangebly. Haar destydse bedanking as provinsiale leier het egter gevolg op dié van die destydse KwaZulu-Natalse provinsiale DA-leier, Zwakele Mncwango. Dit het tot heelwat bespiegeling gelei dat daar ŉ georkestreerde poging is om van swart leiers in die DA ontslae te raak. Sy was die afgelope 13 jaar ŉ LP en was voorheen ook ŉ raadslid van die Mangaung-metro. “Die waarheid is dat ek nie meer glo dat die DA die politieke voertuig is waarby ek in 2003 aangesluit het nie. Ek voel nie dat ek in die DA hoort of dat ek die ruimte het om politieke bydraes tot my land te lewer nie. “Ek het geen kwade gevoelens teenoor die DA nie en wens niks anders as net die beste vir die talle goeie mense wat in die party bly nie,” lui haar verklaring. Kopane sê die beëindiging van haar partylidmaatskap beteken nie dat haar diens aan die land ook daarmee eindig nie. “Ek het nog baie om by te dra in diens van my land en kan my nie voorstel om weg te stap van die politiek terwyl my land in soveel moeilikheid is nie.” Sy gaan nou gesprekke met Herman Mashaba, president van ActionSA, begin om by dié “opwindende nuwe party” aan te sluit en te bepaal watter rol sy deur ActionSA kan vervul. “Ek doen dit openlik, deursigtig en met die trots van ŉ Suid-Afrikaner wie se werk in diens van haar land nog nie klaar is nie.” Die DA het Maandag ŉ kort verklaring gesê dat die party Kopane se bedanking as parlement- en partylid ontvang het en aanvaar. “Ons bedank Patricia vir haar diens aan die DA en die rol wat sy in die parlement gespeel het,” lui die verklaring van dr. Roy Jankielsohn, die DA se Vrystaatse leier. Makashule Gana het twee weke gelede ook sy bedanking as DA-lid aangekondig. “Ek bedank om aan te sluit by ŉ ontluikende generasie leiers en aktiviste wat verbind is tot mobilisering en organisering om mag aan die mense van Suid-Afrika terug te gee,” het Gana toe gesê. Luidens berigte is verskeie swart leiers in die DA glo ongelukkig oor hoe hulle “geteiken” word en hoe ŉ oorheersende groep wit partylede binne die organisasie glo gekant is teen beleid wat veronderstel is om die foute van die verlede reg te stel. Verskeie ander swart partylede dreig glo ook om hul sakke te pak onder die bestuur van DA-leier John Steenhuisen en Helen Zille, voorsitter van die DA se federale raad.